Volio bi' da te ne volim

Volio bi' da te ne volim četvrti je studijski album sarajevske pop-grupe Hari Mata Hari, a objavila ga je na LP, audio i video kaseti zagrebačka diskografska kuća Jugoton 1989. Ponovili su dobar uspjeh kod publike kao i s prethodnim albumom uz veliki tiraž, a do danas "Volio bi' da te ne volim" predstavlja jedan od veoma značajnijih ostvarenja sarajevske škole pop roka s kraja 1980-ih.

 O albumu 
"Volio bi' da te ne volim" jedan je iz serije veoma uspješnih muzičkih ostvarenja sastava Hari Mata Hari u vrijeme kad su bili veoma popularni u mnogim krajevima bivše Jugoslavije. Album sadrži 10 radova, koji su kao i na njihovim prethodnim albumima mješavina pop i pop-rok plesnih ljubavnih pjesama i balada. Povodom njegove promocije objavljene su tri singl-ploče: 
 "Šta je bilo, bilo je / Godina za godinom" 
 "Na more dođite / Ti znaš sve" 
 "Spavaj mi spavaj / Pazi šta radiš". 
Muziku i aranžmane za većinu pjesama napisao je Hajrudin Varešanović, koji je ujedno bio i producent. Pored njega, kao kompozitori i pisci tekstova (u pjesmama "Godina za godinom" i "Sve ljubavi su tužne") pojavljuju se braća Edo i Adi Mulahalilović.

Album otvara naslovna pjesma sa uvodnim solo dionicama Arsena Ereša na saksofonu za kojim slijedi sintisajzer Adija Mulahalilovića. Komponirana je u umjerenom tempu pogodnom za ples i predstavlja jednu od tipičnih ljubavnih pjesama grupe Hari Mata Hari po kojima su i najpoznatiji. Za njom slijedi brža pop-rok pjesma "Ti znaš sve" za koju je (kao i za prethodnu pjesmu) tekst napisao Fahrudin Pecikoza. "Spavaj mi, spavaj" je laganija pjesma s direktnim primjesama škotskih narodnih melodija, koje je u to vrijeme na Zapadu popularisao britanski multiinstrumentalist i kompozitor Mike Oldfield. Naredna pjesma je još jedno plesno ostvarenje, koje je Varešanović otpjevao u duetu s tada popularnom zagrebačkom pjevačicom Tatjanom Matejaš "Tajči" uz istaknute puhače i električnu gitaru odsviranu u stilu američke kantri muzike.
A-stranu zatvara još jedna hit pjesma "Što je bilo, bilo je" za koju je (kao i za prethodnu pjesmu) tekst napisao Edin Dervišhalidović poznatiji kao Dino Merlin.
B-stranu otvara "Svi moji drumovi" uz istaknute puhače i sintisajzer Adija Mulahalilovića za kojom slijedi "Godina za godinom" sa zanimljivim primjesama kineske narodne muzike. "Na more dođite" je plesna pop pjesma na tekst Faruka Pecikoze (kao i prethodna pjesma) s pjevljivim refrenom i prateċim pjevačicama. Album završavaju dvije ljubavne balade; "Reci srećo" za koju je muziku komponirao Varešanović na tekst Dine Merlina i "Sve ljubavi su tužne", koja je autorsko djelo Ede Mulahalilovića. 
Ovim muzičkim izdanjem članovi grupe pokazali su pristojan nivo muziciranja okušavši se u nekoliko zanimljivih izleta u etno muziku iz raznih dijelova svijeta. Posebno se istakao pjevač Varešanović svojim dobrim izvedbama ljubavnih pjesama s diskretnim primjesama bosanske sevdalinke. Istovremeno, osim što je bio kompozitor većine pjesama, imao je veoma dobru muzičku i kompozitorsku podršku braće Ede i Adija Mulahalilovića.     
Fotografiju za omot uradili su Ivan Balić i Stanko Klemsa.

 Spisak pjesama 

 Članovi grupe 
Hari Varešanović – vokal 
Izudin Kolečić – bubnjevi 
Edo Mulahalilović – akustična i električna gitara 
Željko Zuber – bas-gitara 
Adi Mulahalilović – klavijature

 Reference 

Kategorija:Albumi Hari Mata Harija
Kategorija:Albumi iz 1989.
Kategorija:Albumi u izdanju Jugotona